SKRIFTLIG FORESPØRGSEL E-0819/00

af María Sornosa Martínez (PSE) til Kommissionen

(21. marts 2000)

Om: Omlægning af floderne Júcars og Vinalopós forløb i Valencia (Spanien)

Forleden oplystes det i dagbladene i den autonome region Valencia, at det spanske miljøministerium havde anmodet EU om støtte uden tilbagebetalingspligt til omlægning af floderne Júcars og Vinalopós forløb. De spanske myndigheder havde godkendt omlægningen i august 1998, angiveligt for at imødekomme behovet i distrikterne Vinalopó, Alacanti og Marína Baja uden at der opstod risiko for overudnyttelse af vandføringen. Siden meddelelsen om projektet har berørte beboersammenslutninger som Coordinadora del Riu Xuquer, fagforbund som CCOO og miljøsammenslutninger klaget over, at det foreslåede forløb, hvor vandet skulle hentes fra La Muela eller de Cortes-opstemningerne, ville få yderst negative virkninger for miljøet: dyre- og planteliv, vandførende lag og kulturarven i det berørte område.

Dertil kommer, at de pågældende kommunalbestyrelser, sammenslutninger og lokalsamfund sætter spørgsmålstegn ved den energibesparelse, som bygherrerne argumenterer for, idet den energi, der spares ved at pumpe vand fra La Muela, går tabt, da der ikke findes en sådan vandmængde, at den kan udnyttes længere nede af strømmen, og der således ikke kan udvindes energi. Desuden nærer modstanderne af projektet mistanke om, at det virkelige formål med projektet er at sikre vandforsyninger til den oplevelsespark, som er ved at blive opført.

På baggrund af, at:

- der i den foreliggende VUM-vurdering tages ikke tages stilling til, i hvilken udstrækning omlægningen vil berøre den minimale vandmængde, der er nødvendig af miljømæssige årsager

- omlægningen skal placeres i et distrikt, hvor der i flere år er anvendt betydelige menneskelige og økonomiske ressourcer til udvikling af kriseramte områder, f.eks. med EU's Leader-program, og at projektet vil få negative konsekvenser for disse sårbare områder

- provinsstyret har udarbejdet en undersøgelse, hvoraf det fremgår, at hvis der tappes vand fra Júcar floden, vil det påvirke Albufera søen (som er beskyttet i henhold til LIFE), idet denne for 50 % vedkommende får sine tilførsler fra vandingskanalen Acequia Real ved Júcar.

kan Kommissionen oplyse, om det er korrekt, at miljøministeriet har anmodet om støtte uden tilbagebetalingspligt til omlægningen af Júcar og Vinalopó? Under hvilken budgetkonto hører i bekræftende fald tildelingen, og hvor stort et beløb er der tale om?

Mener Kommissionen ikke, at de nævnte anlægsarbejder kan udgøre en overtrædelse af Fællesskabets miljøbestemmelser, især fordi der ikke foreligger en VUM-vurdering, ligesom der kan være tale om en overtrædelse af direktivet om levesteder?

Svar afgivet på Kommissionens vegne af Margot Wallström

(26. maj 2000)

Kommissionen kan på indeværende stadium ikke vide, hvorvidt der indgår en anmodning om finansiering af det pågældende projekt som led i den nye programmering for 2000-2006 i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) eller Rådets forordning (EF) nr. 1164/94 af 16. maj 1994 om oprettelse af Samhørighedsfonden(2). Hvilke projekter der skal forelægges med henblik på finansiering over strukturfondene fastsættes efter afslutningen af den igangværende procedure for vedtagelse af de operative programmer.

Med hensyn til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3) skal det understreges, at medlemsstaterne i henhold til artikel 2 træffer de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse. Denne bestemmelse gælder for de projekter, der er anført i direktivets bilag I og II.

For så vidt angår de anlæg, det ærede medlem omtaler, omfatter bilag II, punkt 10, litra e), anlægsarbejder i forbindelse med kanalisering og regulering af vandløb. I medfør af direktivets artikel 4, stk. 2, skal projekter henhørende under bilag II undergives en vurdering, når den pågældende medlemsstat finder, at dette er påkrævet på grund af disse projekters karakter.

Det bør her nævnes, at Kommissionen har modtaget en klage over disse forhold. Sagen er blevet forelagt for Kommissionen med henblik på en nærmere undersøgelse. Hvorom alting er, vil Kommissionen i sin egenskab af traktaternes vogter træffe de nødvendige foranstaltninger til at sikre, at fællesskabsretten overholdes i det foreliggende tilfælde.

(1) EFT L 161 af 26.6.1999.

(2) EFT L 130 af 25.5.1994.

(3) EFT L 175 af 5.7.1985.